**Johann Köler „Isa portree“ ja „Ema portree“, aastast 1863**

Õli, lõuend.

Maalid „Isa portree“ ja „Ema portree“ on mõlemad ovaalse kujuga portreemaalid, mida ümbritseb helebeež kareda liivase pinnaga paspartuu ning lai, püstise ristküliku kujuline raam.Paspartuu on tehtud paksust paberist ning jätab raami ja maali vahele vaba ruumi ning maal kerkib raamis rohkem esile.

Mõlemad ovaalsed maalid on kõrgusega 48 cm ja laiusega 40 cm.

Koos raamidega on maalide kõrgus 68cm ja laius 56cm.

Püstise ristküliku kujulised kuldsed raamid on 7 cm laiad ja tõusevad kolmeastmeliselt välisserva poole. Kahele välimisele astmele on graveeritud stiliseeritud eri suuruse ja kujuga viljapeade ahelad. Välimisel astmel on viljapead suuremad ja laiemad, keskmisel väiksemad ja kitsamad.

Johann Köler (eluaastad 1826 – 1899) oli esimene eesti soost akadeemilise kunstiharidusega maalikunstnik, kes pani aluse Eesti portree- ja maastikumaalile, osalt ka eestiainelisele olustikumaalile, kuigi suurema osa oma elust veetis ta väljaspool kodumaad .

Köler maalis „Isa portree“ ja „Ema portree“ oma kodutalus Viljandimaal Lubjassaares.

Need maalid on lihtsad, idealiseerimata ja väga isiklikud portreed kunstniku enda vanematest, talurentnikest Peet ja Kai Kölerist. Tema isa oli tolleks ajaks pimedaks jäänud.

Kaks portreemaali moodustavad ühtse terviku. Portreed asetsevad näitusel kõrvuti, vasakul „Isa portree“ ja paremal “Ema portree“. Isa ja ema on maalidel justkui pöördunud teineteise poole.
Mõlemal portreemaalil on kunstnik kasutanud varjunditerohkeid pruune ja linavalgeid toone, väljendades nii talupoeglikkust ja maatööd. Maalide neutraalne foon toob värvitoonide mõju hästi esile.

**„Isa portree“**

Maalil on kujutatud vana meest eestvaates. Ta on näha peaaegu vööjooneni. Mehe taust on maali vasakul poolel mustjaspruun, minnes paremal poolel sujuvalt tumedamast pruunist helepruuniks.
Mees on pöördunud pisut paremale , pea on kergelt langetatud ja silmad suletud. Silmade ümber on sügavad kortsud. Kõrgele ulatuva juuksepiiriga laup on sile. Pika jõulise nina juurest jooksevad põskede suunas kaks sügavat vagu. Mehe huuled on kokku surutud. Nägu piirab särgi kraeni ulatuv hall põskhabe, lõuaosal on habemetüügas. Helepruunid hallisegused õlgadeni hõredad juuksed katavad vasakpoolset kõrva.

Ülevalt vasakult langeb mehe näole tugev valgus, jättes tema näo parema poole varju. See annab portreele veidi dramaatilise mulje.

Vanal mehel on seljas lahtiste hõlmadega tumepruun kuub , mille all on valge kraega särk. Särgi rinnani avatud kaelus on kinnitatud krae alt hõbedase ristsõlega.

Raugaliku mehe näoilme mõjub nukra ja mõtlikuna.

**„Ema portree“**

Maalil on kujutatud eakat naist eestvaates. Ta on näha peaaegu vööjooneni. Naise taust on maali vasakul poolel ühtlaselt mustjaspruun, minnes paremal poolel sujuvalt üle tumepruunist heledamaks pruuniks.

Naine on pöördunud pisut vasakule, pea on kergelt langetatud ja silmad suletud. Silmade ümbrus on peenekortsuline. Vasakpoolse silmalau lõtvunud nahk on vajunud ripsmetele. Naise laup on kortsuline, hallide kulmude vahel kaks püstist sügavat kurdu. Laia nina ja kokkusurutud suu kõrvalt jooksevad alla sügavad vaod. Põskedel on kerge puna.

Otse eest langeb naise näole pehme valgus.

Eaka naise tumepruunid keskelt lahku kammitud lainjad juuksed langevad vabalt rinnale. Peas on naisel valge pitsäärisega linane tanu, mille serva alt paistab alumine osa parempoolsest kõrvast. Kortsulise kaela ümber on kaks rida väikestest mustadest pärlitest keed.

Naisel on seljas eest kinni tumepruun vammus, mille hõlmad moodustavad kolmnurkse kaeluse. Kaelusest paistab valge pitsidega pluus, mis on laia pluusikrae alt kinnitatud hõbedase ristsõlega. Juuste varju jäävad krae nurgad on sätitud vammuse peale.

Vana naise näol on vaoshoitud ja tagasihoidlik ilme, milles võib aimata sisemist väärikust.

Portreemaalid võluvad aususe, ehtsuse ja tundlikusega. Need on peene ning kindla pintslitööga oskuslikult modelleeritud. Ilustamata ja ehedad portreed näitavad Kölerit kui andekat realisti. Neid peetakse ühtedeks parimateks talupojaportreedeks eesti kunstis.